






Tehnička podrška nastavnicima











1. Uvod

Uspješna provedba digitalne nastave u visokom obrazovanju ovisi o dostupnosti i kvaliteti tehničke podrške koja je sustavno planirana, jasno organizirana i usmjerena na potrebe nastavnika. Tehnička podrška je ključan element koji utječe na pouzdanost sustava, motivaciju nastavnog osoblja i općenitu kvalitetu obrazovnog iskustva. 

U kontekstu digitalne transformacije visokog obrazovanja, jasno se prepoznaje kako tehnička podrška više nije sporedna administrativna funkcija, već strateški resurs bez kojeg nije moguće osigurati stabilno, sigurno i inkluzivno digitalno obrazovno okruženje. Ona omogućuje nastavnicima da se usmjere na pedagoški rad, bez nepotrebnih zastoja uzrokovanih tehničkim problemima, dok istodobno studentima pruža dosljedno i pouzdano iskustvo korištenja digitalnih platformi.

Visoka učilišta koja ozbiljno pristupaju razvoju digitalne nastave ulažu u profesionalizaciju tehničke podrške, razvoj internih procedura za brzi odgovor na tehničke izazove i povezivanje s nacionalnim infrastrukturnim servisima i zajednicama prakse. Takav pristup omogućuje ne samo funkcionalnost sustava, već i dugoročnu održivost svih procesa koji čine okosnicu modernog obrazovanja.

U nastavku su prikazani ključni aspekti tehničke podrške nastavnicima, koji uključuju:


	održavanje e-infrastrukture i poslužitelja

	izrada uputa i ČPP-a (često postavljanih pitanja)

	helpdesk podrška: e-pošta, telefon, chat

	testiranje opreme i prostora

	proaktivni nadzor sustava

	webinari i upute za korištenje IKT-a.





2. Održavanje e-infrastrukture i poslužitelja

Stabilna, sigurna i pouzdana e-infrastruktura ključna je za svakodnevno funkcioniranje digitalnih alata u visokom obrazovanju. To uključuje redovito održavanje i nadzor poslužitelja koji podržavaju sustave za upravljanje učenjem (LMS), videokonferencijske sustave, digitalne repozitorije i sustave za vrednovanje znanja. Redovite nadogradnje softvera, implementacija sigurnosnih zakrpa i osiguranje visoke dostupnosti usluga (npr. redundancija, automatski backup) temelj su stabilnog digitalnog okruženja.

Na primjer, implementacija sustava kao što je Moodle LMS na vlastitim poslužiteljima zahtijeva redovitu provjeru performansi, optimizaciju baza podataka i integraciju s autentifikacijskim sustavima, i angažman IT stručnjaka za održavanje takvog sustava. Alati poput BigBlueButtona, kao rješenja otvorenog koda za videokonferencije, trebaju stabilnu mrežnu infrastrukturu, veliku brzinu i propusnost institucijske veze na Internet i optimizaciju za povećanje broja sudionika. Također se Nextcloud može koristiti kao sigurno rješenje za dijeljenje nastavnih materijala i suradnju unutar kolegija, ali treba voditi računa o osiguranju dovoljnog prostora na poslužiteljima za sve korisnike, posebno ako se radi o VU s više tisuća studenata. Neka VU zato koriste resurse CARNET-a i SRCA i smještaju svoje sustave na središnje održavanim MOODLE LMS poslužiteljima (sustavi Loomen i Merlin).

Primjeri dobre prakse

Primjer dobre prakse bi bilo VU koje ima jasno definirane rasporede održavanja poslužitelja, s minimalnim vremenima prekida rada koji su najavljeni unaprijed i planirani u razdobljima izvan nastavnog opterećenja (a opet vodeći računa i o ispitnim rokovima). Neka VU također implementiraju sustav automatske kontrole integriteta podataka i redundantno pohranjivanje ključnih obrazovnih resursa, što povećava otpornost na gubitak podataka i prekide u radu.



3. Izrada uputa i ČPP

Kako bi se nastavnicima omogućilo brzo i samostalno rješavanje tehničkih problema, ključno je izraditi jasne, pregledne i često osvježavane upute za korištenje digitalnih alata. One trebaju biti dostupne u različitim formatima, kao što su tekstualni vodiči, vizualne infografike i kratki videozapisi. ČPP sekcija dodatno pojednostavljuje traženje rješenja za najčešće probleme.

Na primjer, mogu se izraditi PDF vodiči s ilustracijama za otvaranje e-kolegija u Moodle LMS, izraditi i podijeliti videozapisi nastali u OpenCast sustavu ili upute kako se podesi Nextcloud prostor za razmjenu datoteka. Video upute mogu prikazivati proces postavljanja online ispita ili prijave na webinare. Infografike se mogu koristiti za objašnjenje osnovnih koraka u pristupu sustavima.

Primjeri dobre prakse

Primjeri dobre prakse uključuju visoka učilišta koja imaju dostupnu sekciju s tehničkim uputama i ČPP dokumentima prilagođenima konkretnoj nastavi poput Filozofskog fakulteta Sveučilišta u Zagrebu. Neka sveučilišta izrađuju centralizirane baze znanja koje se redovito ažuriraju u suradnji s nastavnicima i studentima, čime se osigurava relevantnost i dostupnost informacija.



4. Helpdesk podrška: e-pošta, telefon, chat

Brza i pouzdana komunikacija s tehničkom podrškom ključna je u trenucima kada nastavnik naiđe na problem koji ne može sam riješiti. Uspostava helpdeska s višekanalnom podrškom (e-pošta, telefonski pozivi, chat u stvarnom vremenu) omogućava različitim korisnicima pristup pomoći na način koji im najviše odgovara. Priprema odgovora na najčešća pitanja s kojima se susreću nastavnici i studenti u obliku stranice Često postavljanja pitanja, ČPP (en. Frequently asked questions, FAQ) uvelike pomaže i korisnicima, a i pružateljima podrške u bržem i lakšem pronalaženju rješenja.

Na primjer, platforme otvorenog koda poput Zammad mogu se koristiti za upravljanje korisničkim upitima putem web-sučelja. Dodatno, sustavi za ticketing trebaju omogućiti praćenje statusa prijavljenih problema i njihovu pravovremenu eskalaciju.

Primjeri dobre prakse

Primjeri dobre prakse uključuju helpdesk službe koje osiguravaju produženo radno vrijeme tijekom prvih tjedana nastave ili ispitnih rokova, kada je podrška najpotrebnija. Neka VU imaju trajno radno vrijeme podrške za e-učenje od 8 do 20 h svaki radni dan što olakšava rad studentima i nastavnicima koji imaju nastavu u popodnevnim terminima (Centar za potporu e-učenju Filozofskog fakulteta Sveučilišta u Zagrebu). Također neka učilišta koriste sustave koji omogućuju automatsko kategoriziranje i prioritetno rješavanje upita kako bi se osigurala učinkovitost i veća brzina odgovora.



5. Testiranje opreme i prostora

Osiguravanje funkcionalnosti audiovizualne i računalne opreme u nastavnim prostorima ključno je za kvalitetnu izvedbu digitalne nastave. Služba za informatiku i centri za potporu e-učenju na VU-u trebaju osigurati mogućnost testiranja opreme prije početka semestra, kao i tijekom godine uoči važnijih događanja (kolokviji, ispitni rokovi i slično).

Na primjer, provjera ispravnosti kamera i mikrofona u predavaonicama, testiranje projektora i zvučnih sustava u hibridnim učionicama ili asistencija pri povezivanju prijenosnih uređaja nastavnika s učioničkim sustavima može spriječiti tehničke poteškoće koje bi ometale nastavu. Također, redovita provjera računala i pristupnih prava na radnim stanicama u informatičkim učionicama ključna je za spremnost tih učionica za nesmetani rad i učenje.

Primjeri dobre prakse

Primjeri dobre prakse uključuju organizaciju tehničkog testiranja prije početka svakog semestra, tijekom kojih nastavnici mogu rezervirati termine za provjeru opreme i softvera u svojim učionicama. Dodatno, neka učilišta razvijaju interni sustav izvještavanja kvarova s brzim odgovorom službe za informatiku unutar 24 sata ili centra za potporu e-učenju unutar 2 do 3 sata.



6. Proaktivni nadzor sustava

Kvalitetna tehnička podrška uključuje ne samo reakciju na probleme, već i njihovo pravovremeno sprječavanje. Proaktivni nadzor obuhvaća neprekidno praćenje ključnih sustava, identifikaciju usporenja ili sigurnosnih prijetnji i obavještavanje nastavnika o nadolazećim radovima i promjenama.

Na primjer, primjena alata otvorenog koda poput Prometheus i Grafana omogućuje uvid u performanse LMS sustava, broj aktivnih korisnika ili opterećenje poslužitelja. Uz to, visoka učilišta u Hrvatskoj mogu koristiti usluge nadzora mreže koje nude nacionalne institucije poput Srca i CARNET-a, koje omogućuju nadzor mrežne infrastrukture, pravovremeno prepoznavanje sigurnosnih prijetnji i potporu u kriznim situacijama.

Primjeri dobre prakse

Primjeri dobre prakse uključuju uvođenje nadzornih ploča (en. dashboard) dostupnih tehničkom osoblju koje u stvarnom vremenu prikazuju ključne parametre opterećenja sustava i sigurnosne prijetnje. 



7. Zaključak

Iz perspektive nastavnika kvalitetna tehnička podrška znači manje vremena potrošenog na rješavanje tehničkih problema i više prostora za fokusiranje na pedagoški rad. Povećana dostupnost informacija, jednostavna komunikacija s informatičkom službom i centrom za potporu e-učenju na VU-u i redovita edukacija izravno utječu na razinu sigurnosti, samopouzdanja i kvalitete nastave.

Nastavnici koji imaju podršku u testiranju opreme, pravovremenu pomoć u slučaju tehničkih poteškoća i jasno strukturirane i dostupne upute, osjećaju se sigurnije i motiviranije u svakodnevnom radu. Time se smanjuje stres povezan s upotrebom tehnologije i povećava kvaliteta izvođenja nastavnog procesa. Dugoročno, tehnička podrška doprinosi razvoju digitalnih kompetencija nastavnika i njihovoj većoj otvorenosti prema inovacijama u poučavanju.

S institucionalnog aspekta, ulaganje u tehničku podršku doprinosi stabilnosti sustava, zadovoljstvu nastavnika i studenata i osnažuje digitalni identitet visokog učilišta. Kada je tehnička podrška strukturirana, proaktivna i usklađena s obrazovnim ciljevima ustanove, ona postaje ključna u provedbi suvremenog i kvalitetnog obrazovanja.

Osim toga, kvalitetna tehnička infrastruktura i podrška stvaraju temelje za strateški razvoj digitalne nastave, uključujući primjenu hibridnog modela nastave, e-učenja i prilagodbu individualiziranim obrazovnim potrebama studenata. Visoko učilište koje sustavno ulaže u tehničku podršku pokazuje spremnost na transformaciju i konkurentnost u suvremenom obrazovnom kontekstu.



8. Webinari i upute za korištenje IKT-a

Uz tehničku pomoć u rješavanju problema, podjednako je važno kontinuirano obrazovanje nastavnika u korištenju IKT alata. Organizacija webinara, tematskih radionica i demonstracija korisničkih scenarija pomaže nastavnicima u razvoju digitalnih kompetencija.

Na primjer, mogu se organizirati online radionice o uporabi H5P alata za izradu interaktivnih nastavnih sadržaja u Moodle LMS, sesije o planiranju nastave putem Etherpad alata ili savjetovanja o radu s digitalnim bilješkama u sustavu Joplin. Webinari se mogu provoditi putem videokonferencijskih sustava BigBlueButton i Jitsi Meet, koji omogućuju sigurne i stabilne online sastanke u okruženju otvorenog koda. Novi nastavnici bi trebali proći program digitalne orijentacije koji obuhvaća osnovne obrazovne platforme i resurse visokog učilišta.

Primjeri dobre prakse

Primjeri dobre prakse uključuju raspored edukacija koji se objavljuje na početku akademske godine, čime se nastavnicima omogućuje planiranje vlastitog stručnog razvoja. Neka sveučilišta uvode i certifikacijske programe za digitalne kompetencije nastavnika, čime se dodatno motivira aktivno usvajanje IKT vještina.

